Magnus Heinason hevur verið fyrsta makreltúrin í ár. Makrelur var enn ikki komin norður móti oyggjunum. Royndirnar vórðu gjørdar við flótitroli, tóvað í vatnskorpuni, í tíðarskeiðinum 19.-24. apríl 2012. Tó var nakað av makreli komið norður um markið inn í føroyskan sjógv, sambært nótaskipunum, ið royndu eftir svartkjafti suður móti bretska markinum. Hesi fingu makrel seinastu dagarnar vit vóru úti. Kanningar í fjør vístu, at tíðliga í mai var makrelur komin í føroyskan sjógv og var at finna rundan um oyggjarnar. Kanningin er partur av verkætlanini "Makrelur á Landgrunninum", fíggjað av FVG (Fiskivinnu-gransking) og Havstovuni. Endamálið við verkætlanini er at kanna, hvønn leiklut makrelur hevur í vistskipanini uppi í sjónum í føroyskum øki.